Ceca

mini|Ceca (2006)

**Svetlana Ceca Ražnatović** (rođena 14. juna 1973) srbijanska je pjevačica. Muzikom se počela baviti sa 14 godina.  
## Početak karijere i prvi uspjesi 
Rođena je u selu Žitorađa pored Prokuplja, kao prvo dijete Mirjane i Slobodana Veličkovića, učiteljice i mašinbravara. Ima mlađu sestru Lidiju. Sa devet godina prvi put je pjevala na lokalnoj svadbi. Na nastupima pratio ju je otac Slobodan, a onda ju je na moru zapazio Mirko Kodić, kompozitor i harmonikaš, pa je potpisala prvi profesionalni ugovor sa PGP RTS-om i snimila album Cvetak zanovetak. S ovom pjesmom osvaja nagradu za najuspješnijeg debitanta na festivalu na Ilidži (Sarajevo). Na tom festivalu pojavila se već 1987. godine, a istoimeni album objavila godinu dana kasnije, uz pomoć Dobrivoja Doce Ivankovića, koji je tada bio urednik muzičkog programa na Radio televizija Srbije. Cecin prvi album prodat je u tiražu od 60 hiljada primjeraka. Zbog naglog uspjeha u svijetu estrade, Ceca odlučuje da napusti srednju školu, ali pod uticajem majke Mirjane, ipak završava Srednju veterinarsku školu, odsjek svinjogojstvo.

Sa 15 godina snima svoj drugi album Ludo srce i nastupa širom bivše Jugoslavije. Sljedeće godine objavljuje ploču Pustite me da ga vidim i za samo dvije sedmice prodaje je u 360 hiljada primjeraka. Sa ovim je albumom Ceca postala prva pjevačica svoje matične izdavačke kuće PGP RTB, i treća po rejtingu pjevačica u tadašnoj Jugoslaviji, odmah poslije Lepe Brene i Dragane Mirković. Odlazi na svoju prvu veliku jugoslovensku turneju, sa naslovima folk muzike: *Lepotan, Pustite me da ga vidim, To, Miki, Drugarice, prokletnice, Dođi.*

Za 18. rođendan Ceca promoviše album Babaroga, a nakon toga počinje da pjeva u inostranstvu. Igra glavnu ulogu u filmu Stojana Stojčića pod naslovom Nečista krv, čiji je scenario napisan po istoimenom djelu Borisava Stankovića, ali film nikada ne biva završen do kraja. Tokom raspada Jugoslavije i rata u Bosni i Hercegovini, nastupala je samo u inostranstvu i nije snimala, osim antiratne duetske pjesme sa glumcem Radom Šerbedžijom „Neću protiv druga svog“. Kupuje stan u Beogradu i počinje saradnju sa Marinom Tucaković, koja je napisala neke od najvećih Cecinih hitova.

## Kukavica i prvi solistički koncert 
Godine 1993. snima album „Šta je to u tvojim venama“, sa pjesmom „Kukavica“, koja je obilježila ovaj period njene karijere. Iste godine pjeva na stadionu Tašmajdan pred 13 hiljada ljudi, a nešto kasnije, u Erdutu, gdje odlazi na nastup s Oliverom Mandićem i Džejom, upoznaje Željka Ražnatovića Arkana.

Godinu dana kasnije održava drugi solistički koncert u beogradskoj hali „Pionir“ pred oko 10 hiljada ljudi i objavljuje album „Ja još spavam u tvojoj majici“.

Poslije pet mjeseci zajedničkog života, Ceca je zaprosila Željka Ražnatovića Arkana. Vjerili su se 7. januara 1995. Svadba, koju su pratili svi mediji iz regiona i vodeći svjetski mediji, počela je u Cecinoj rodnoj Žitorađi, a završena je u luksuznom hotelu Interkontinetal. Tokom ove godine Ceca je ponovo pjevala u beogradskoj hali „Pionir“ pred 10 hiljada ljudi i objavila album „Fatalna ljubav“, na kojem se našla i čuvena pjesma „Beograd“, koju je napisao Dino Merlin.

## Muzički uspjesi, djeca i porodične tragedije 
U decembru 1996. u bolnici Narodni front u Beogradu Ceca je dobila sina Veljka, začetog vantjelesnom oplodnjom. Prije porođaja, promovisala je novi album „Emotivno luda“, u izdanju produkcijske kuće „Komuna“. Dvije godine kasnije u maju dobila je i kćerku Anastasiju. U tom periodu Ceca je objavila album „Maskarada“. Spotovi popularne pjevačice vrte se na svim televizijama, a ona dobija status nacionalne zvijezde. Ceca postaje predsjednik fudbalskog kluba Obilić, koji je pod vođstvom njenog muža godinu dana ranije postao šampion Jugoslavije. Sa mužem osniva humanitarni fond „Treće dete“ koji je godinama funkcionirao, boreći se za rast procenta nataliteta u Srbiji. Krajem 1999. godine objavljuje album „Ceca 2000“ sa najviše hitova i spotova u dotadašnjoj karijeri. Izdvojile su se pjesme „Crni sneg“, „Crveno“, „Dokaz“, „Votka sa utehom“, a tekst numere „Oproštajna večera“ kao da je nagovijestio smrt njenog supruga, zbog koje je album uspjela da promoviše tek nešto više od dvije sedmice. Pet pjesama sa ovog albuma, koji je prema općem mišljenju muzičke kritike jedan od najboljih u njenoj karijeri, Ceca nikada javno nije otpjevala.

Nakon ubistva Arkana 15. januara 2000, Ceca se potpuno povlači i godinu dana ne daje nikakve izjave za medije. Postepeno preuzima njegove poslove i ponovo je na čelu FK Obilić. Glad naroda za feljtonima i člancima o Ceci s vremena na vrijeme su otvarali različiti kontroverzni natpisi Arkanove djece iz prethodnih brakova u kojima su Cecu optuživali za najbeskrupuloznije fakte koje pjevačica nikada nije željela da komentariše.

## Povratak na scenu i koncert na Marakani 
Godinu dana poslije ubistva supruga, ponovo se postepeno počinje da pojavljuje u javnom životu, prvo na pripremama fudbalskog kluba, a zatim i na televiziji. Najavljuje rad na novom albumu, a javnost željno iščekuje da vidi šta će Arkanova udovica ponuditi i hoće li se uopšte vratiti na estradnu scenu nakon porodične tragedije.

Godinu 2002. je obilježio Cecin veličanstveni koncert 14. juna na Marakani koju je prije folk zvijezde uspio da napuni samo Zdravko Čolić. Nastup pred oko 90.000 ljudi završen je vatrometom, a Ceca na binu izvodi svoju djecu i koncert posvećuje ubijenom suprugu, koji je uvijek vjerovao u ostvarenje svih njenih snova. Na scenu se vraća albumom Decenija u izdanju Grand produkcije i City Recordsa. Ceca kreće na veliku evropsku turneju Decenija, te nastupa u Beču, Štutgartu, Stokholmu, Parizu, Cirihu. Turneju započinje koncertom u rodnoj Žitorađi, a završava na Marakani, praveći jedan zatvoreni krug i priču svoje karijere od njenog samog početka pa do momenta kada ju je srpska javnost već uvažavala kao „srpsku majku“. Povratnički album se prodaje u tiražu od 800 hiljada primjeraka i tako postaje najprodavaniji album na području poslijeratnog Balkana.

## Akcija Sablja i "Gore od ljubavi" 
Poslije ubistva Zorana Đinđića, Ceca je 17. marta 2003. uhapšena u policijskoj akciji Sablja pod optužbom da je bez dozvole držala velike količine oružja u kući i da je sa sestrom pronevjerila novac u Obiliću. U zatvoru je provela 121 dan, a za to vrijeme njeni fanovi i kolege okupljali su se na Trgu republike u znak podrške utamničenoj zvijezdi. Kako je kasnije pričala, spavala je sa bubašvabama, na minus 10 stepeni, a najteže joj je padalo što je imala zabranu za posjete, tako da nije mogla da vidi vlastitu djecu.

Po izlasku iz zatvora, Ceca sa svojim saradnicima Marinom Tucaković i Aleksandrom Milićem snima album "Gore od ljubavi". Mnoge pjesme koje je pjevačica otpjevala, kao što su Trula višnja, Stereo bol i Neću dugo imale su autobiografsku notu i govorile o danima provedenim u zatvoru. Posljednu navedenu pjesmu Ceca posvećuje svojoj djeci jer ju je podsjetila na dane provedene iza rešetaka. Otvara vlastitu produkcijsku i izdavačku kuću „Ceca music“ sa obrazloženjem da tako želi zaštititi svoje interese i interese svojih saradnika.

Godine 2005. objavljuje album "London Mix" sa remiksovanim najvećim hitovima sa prethodog albuma. Planira svjetsku turneju, ali je primorana da otkaže nastupe u SAD, Kanadi i Australiji, jer te zemlje odbijaju da joj izdaju vize. Prvi put nakon smrti supruga, javno izjavljuje da bi voljela da se zaljubi, ali demantuje sve glasine o svojim navodnim ljubavnicima. Započinje evropsku turneju Ceca 2005, pjeva u Skoplju, na Vardarovom stadionu, pred ravno 40.000 ljudi.

## Ušće 1 i velika svjetska turneja 
Godine 2006. Ceca objavljuje album "Idealno loša" i održava najveći koncert u karijeri, pred oko 150 hiljada ljudi na beogradskom Ušću. Čuveni koncert prate sve domaće i svjetske medijske kuće, uključujući CNN i BBC. Ovim koncertom otvara veliku svjetsku turneju "Grom" tokom koje je oborila i sopstvene rekorde jer je dvije večeri zaredom punila halu "Gospodarsko rastavišče" u Ljubljani i dvoranu "Boris Trajkovski" u Skoplju. Osim Ušća, najposjećeniji koncert održan je u Prilepu, Sjeverna Makedonija, kojem je prisustvovalo oko 130.000 fanova.

Poslije spekulacija da je učestvovala u organizaciji kidnapovanja Željka Mitrovića, vlasnika kompanije Pink, Ceca je početkom 2007. godine uklonjena sa programa "ružičaste televizije". U isto vrijeme, ponovo je pokrenuta priča o navodnoj pronevjeri novca prilikom prodaje igrača fudbalskog kluba Obilić na čijem je čelu bila. Većinu glasina i medijskih spekulacija folk diva nije demantovala niti komentarisala, a vrijeme je uglavnom provodila na Kipru.

Ujedno nastavlja evropsku turneju i uprkos medijskom linču, održava fenomenalne solističke koncerte u Ljubljani, Smederevu, Vršcu, Vrnjačkoj Banji, Herceg-Novom i Banjoj Luci pred desetinama hiljada ljudi.  Snima duet sa Oliverom Mandićem "Vreme za ljubav ističe" te se vrlo rijetko pojavljuje u elektronskim medijima. Tek krajem godine gostuje u emisiji "Balkanskom ulicom" na RTS-u.

U maju 2009. godine se vraća na televiziju Pink. Ponovo gostuje u popularnim emisijama, i postaje tražena, uprkos tome što tri godine nije izdala novi album.

Mjeseca decembra 2010. godine prvi put odlazi na turneju po Australiji, gdje održava pet solističkih koncerata, na kojima ju je slušalo oko 25.000 ljudi. Te godine je dobila spor protiv države Australije zbog višegodišnje zabrane ulaska na ovaj kontinent.

## Optužnica, kućni zatvor pa opet novi album 
Početkom 2011. godine protiv Cece je, nakon osam godina istrage, podignuta optužnica zbog pronevjere novca prilikom transfera fudbalera Obilića u inostrane klubove. Medijska hajka na folk pjevačicu trajala je skoro tri mjeseca, sve dok pjevačica nije priznala krivicu. Sud je odlučio da Ceca državi plati milion i po eura i kaznu od godinu dana kućnog pritvora. U kaznu je uračunato i vrijeme provedeno u pritvoru 2003. godine. Pjevačica je prestala da daje izjave, ništa nije komentarisala niti demantovala.

Neposredno pred odlazak u kućni zatvor, Ceca iznenada objavljuje album "Ljubav živi". Bez promocije, čak i bez fotografije na omotu CD-a, album postiže veliki uspjeh.

Po odsluženju kazne, objavljuje dvije nove pjesme "Zagrljaj" i "Probudi me kad bude gotovo" te kreće na novu turneju "Ljubav živi". Održava niz solističkih koncerata pred desetinama hiljada ljudi u Banjoj Luci, Ljubljani, Sofiji, Skoplju, Strumici, te prvi put nastupa u Guči.

## Ušće 2, Pinkove zvezde i novi parfem 
Na ljeto 2013. objavljuje album "Poziv", a istoimenu turneju otvara velikim koncertom na beogradskom Ušću. Preko 130.000 ulaznica za ovaj muzički događaj prodato je dvije sedmice prije održavanja koncerta, te je proglašen najvećim koncertom na Balkanu svih vremena. Vrlo uspješne koncerte Ceca održava i u Skoplju, Podgorici, Budvi, Istočnom Sarajevu, Zrenjaninu, Mariboru, Ljubljani, Ohridu, Nišu. Ceca je jedina estradna ličnost koja je dvije večeri zaredom napunila dvoranu "Spens" u Novom Sadu. Na ovoj turneji ponovo je dvije večeri zaredom napunila i halu "Gospodarsko razstavišče" u Ljubljani.

U ovom periodu bila je predsjednik žirija muzičkog takmičenja Pinkove zvezde. Na ljeto 2014. godine snimila je duet sa Acom Lukasom "Ne zanosim se ja", a u decembru 2015. godine promovisala novu liniju parfema "Illusion by Ceca".

## Autogram 
Godine 2016. objavljuje novi album "Autogram", te započinje istoimenu turneju. Album postiže veliki uspjeh, a pjesmu "Trepni" Bugari proglašavaju svojom himnom. Promociju albuma Ceca zasniva primarno na društvenim mrežama i po prvi put zauzima visoke pozicije na svjetskim iTunes listama u Njemačkoj, Austriji, Švedskoj. Prvobitno postavljeni video zapisi svih pjesama sa albuma za dvije godine dostižu cifru od 300 miliona pregleda, a pjesma "Trepni" jedna od najslušanijih balkanskih pjesama na youtube svih vremena.

Snima i promoviše spotove za pjesmu "Anđeo drugog reda" i "Nevinost". Zahvaljujući albumu "Autogram", Cecin kanal na platformi youtube početkom godine dostiže preko milijardu pregleda i skoro milion pratilaca. Isto toliko pratilaca Ceca ima i na svojoj zvaničnoj Facebook stranici.

Na turneji Autogram postaje prva muzička ličnost koja je dvije večeri zaredom napunila Armeec arenu u Sofiji. Održava spektakularne koncerte u Guči, Novom Sadu, Skoplju, Lazarevcu, Bajinoj Bašti, Ohridu, Boru, na Jahorini. Nakon 23 godine, održava i koncert u Kosovskoj Mitrovici, Kosovo.

Sve do polovine 2019. godine Ceca provodi u medijskoj ilegali, te prolongira objavljivanje novog albuma i odmara se na Kipru i u Grčkoj. Na ljeto nastavlja sa turnejom Autogram spektakularnim koncertima u Sjevernoj Makedoniji, Crnoj Gori, Bugarskoj i drugim evropskim zemljama. Poslije više od 25 godina, u avgustu 2019. godine pjeva u Sandžaku, tačnije u opštini Priboj, gdje u ljetnoj bašti tamošnje diskoteke okuplja oko 3.000 ljudi, a nekoliko dana kasnije obara sve dotadašnje rekorde u Novom Bečeju, gdje u okviru manifestacije "Gospojina 2019" pjeva pred 100.000 ljudi. U septembru održava tri spektakularna koncerta u gradu Bansko (Bugarska), u Vršcu i Štipu (Sjeverna Makedonija). Na svakom od ova tri koncerta prisustvuje preko 30 hiljada posjetilaca.

Polovinom oktobra 2019. godine u domaćim medijima objavljena je vijest da će Ceca prvi put postati baka, budući da njen sin Veljko sa svojom vjerenicom čeka bebu. Ceca vijest potvrđuje, te najavljuje svadbu sina. Mediji Veljkovu svadbu, koja je održana 24. novembra 2019. godine, nazivaju svadbom decenije.

Za doček nove 2020. godine Ceca pjeva u Beogradu, a za reprizu dočeka održava  koncert u Budvi pred nekoliko desetina hiljada ljudi. Poslije toga se diskretno povlači u medijsku ilegalu, najavljuje snimanje novog albuma te se tek povremeno oglašava na društvenim mrežama.

## Cecin status u Bosni i Hercegovini i Hrvatskoj 
Zbog kontroverzne biografije i braka sa Željkom Ražnatovićem Arkanom, Ceca je u Federaciji posljednji put pjevala 1992. godine, i to u Zetri. Iste godine, neporedno pred početak rata u BiH, gostovala je u emisiji "Pavle show" na sarajevskoj televiziji. Iako je svojevremeno bilo spekulacija da bi mogla nastupiti na otvorenom u Kiseljaku i na stadionu Koševo, to se nije dogodilo. Ipak, na svakoj svojoj turneji Ceca redovno održava solističke koncerte u bh. entitetu Republika Srpska. U bh. gradovima pjeva uglavnom na stadionima. Od 1995. godine na ovamo održala je niz koncerata na bh. teritoriji: 

U ostalim zemljama regiona (Srbija, Crna Gora, Sjeverna Makedonija, Bugarska, Rumunija i Slovenija) Ceca uživa ogromnu popularnost.

Ceca je jedna od rijetkih muzičkih ličnosti s našeg govornog područja koja je održala uspješne koncerte u sljedećim državama:

* 2018. - Kosovska Mitrovica (Kosovo)
* 2019. - Cancun (Meksiko)
* 2018. - Kallithea (Grčka)
* 2015. - Dubai (Ujedinjeni Arapski Emirati)
* 2015. - Moskva (Rusija)
* 2016. - Thessaloniki (Grčka)
* 2016. - London (Velika Britanija)

## Koncertni rekordi i najmasovniji Cecini koncerti 
Ceca je estradna zvijezda čija se muzička slava zasniva prvenstveno na koncertnim turnejama. U toku karijere Ceca je do sada imala ukupno devet velikih turneja: tri jugoslovenske, tri evropske i tri svjetske. Prema evidencijama i statistici o broju posjetilaca, Ceca je do sada napunila 40-ak stadiona širom država bivše Jugoslavije, preko 150 hala i dvorana, te nekoliko desetina gradskih trgova. Vlasnica je najvećeg ikada održanog koncerta na Balkanu, na Ušću 2013. godine kojem je prisustvovalo 150.000 posjetilaca. Prema broju posjetilaca, vrlo mu je blizu i koncert na istom prostoru održan 2006. godine na kojem je Ceca promovisala album "Idelano loša".  Jedina je ženska estradna ličnost koja je napunila beogradski stadion Marakana 2002. godine. Devedesetih je u Beogradu napunila i stadion Tašmajdan, te dva puta halu Pionir.

Ceca je jedina regionalna muzička zvijezda koja je 2017. godine dvije večeri zaredom napunila Armeec Arenu u Sofiji, jedina srpska pjevačica koja je dvije večeri zaredom rasprodala Halu Boris Trajkovski u Skoplju (2010), te bez konkurencije jedina domaća muzička ličnost koja je tri puta po dvije večeri zaredom rasprodala halu Gospodarsko razstavišče u Ljubljani. Što se Ljubljane tiče, Ceca je 2005. godine napunila i tamošnju najveću dvoranu Tivoli, te Arenu Stožice 2018. godine. Godine 2013., Ceca je dvije večeri zaredom napunila i čuvenu dvoranu Spens u Novom Sadu. Ceca je rekord oborila i u Australiji gdje je 2010. u Sidneju održala koncert pred 12 hiljada ljudi.

Najmasovniji koncerti koje je Ceca održala tokom karijere su:  

## Solistički koncerti na stadionima 
## Knjige o Ceci 
O fenomenu Cece Ražnatović pisali su gotovo svi domaći eminentni novinari, sociolozi i psiholozi. U domaćim nedeljnicima objavljivani su feljtoni o njenom životu i karijeri. Ipak, najviše pažnje domaće javnosti izazvale su četiri knjige o popularnoj pjevačici:

# Dejan Pavlović "121 dan"
# Živko M. Bojanić "Ikona srpskog folka"
# Marko Lopušina "Između ljubavi i mržnje"
# Nebojša Vuković "Idealno naša"

## Diskografija 
* Cvetak zanovetak (1988)
* Ludo srce (1989)
* Pustite me da ga vidim (1990)
* Babaroga (1991)
* Šano dušo (1991)
* Šta je to u tvojim venama (1993)
* Ja još spavam u tvojoj majici (1994)
* Fatalna ljubav (1995)
* Emotivna luda (1996)
* Maskarada (1997)
* Ceca 2000 (1999)
* Decenija (2001)
* Gore od ljubavi (2004)
* London mix (2005)
* Idealno loša (2006)
* Ljubav živi (2011)
* C Club (2012)
* Poziv (2013)
* Autogram (2016)

## Reference 
__SADRZAJ__

Kategorija:Srbijanske pjevačice
Kategorija:Rođeni 1973.
Kategorija:Biografije, Žitorađa
Kategorija:Živi ljudi